b'\n_START_ARTICLE_\n\xc5\xa0krlatna lilijevka\n_START_SECTION_\nOpis\n_START_PARAGRAPH_\nOdrasle \xc5\xbeivali dose\xc5\xbeejo 6\xe2\x80\x939 mm v dol\xc5\xbeino in so \xc5\xbeivorde\xc4\x8de barve po hrbtni strani oprsja in zadka, glava, tipalnice, trebu\xc5\xa1ni deli in noge pa so \xc4\x8drni. Zelo podobni so predstavnikom navadne lilijevke, ki je pogosta v Evropi in ima tudi vrh glave in noge \xc5\xbeivorde\xc4\x8de._NEWLINE_Samica odlaga jaj\xc4\x8deca, ki so dolga pribli\xc5\xbeno 1 mm in rde\xc4\x8dkaste barve, v vrste po 2\xe2\x80\x9316 na spodnjo stran listov. Li\xc4\x8dinke so podobne golim pol\xc5\xbeem in obdane z mastno prevleko iz svojih iztrebkov, s \xc4\x8demer odvra\xc4\x8dajo plenilce. Po izvalitvi se trikrat levijo, nato pa zabubijo v tleh in preobrazijo v odraslo \xc5\xbeival._NEWLINE_Kot ostale lilijevke tudi \xc5\xa1krlatne proizvajajo zvok s stridulacijo \xe2\x80\x93 drgnjenjem posebej prirejenih telesnih delov med seboj, v konkretnem primeru drgnjenjem pokrovk ob zadek. Zvok je namenjen odvra\xc4\x8danju plenilcev.\n_START_SECTION_\nEkologija in raz\xc5\xa1irjenost\n_START_PARAGRAPH_\nTako odrasli kot li\xc4\x8dinke se prehranjujejo z ob\xc5\xbeiranjem vseh nadzemnih delov lilij (rod Lillium) in logaric (rod Fritillaria), na\xc5\xa1li pa so jih tudi na orja\xc5\xa1kih lilijah (Cardiocrinum giganteum) in na severnoameri\xc5\xa1kih sen\xc4\x8dnicah vrste Maianthemum canadense._NEWLINE_Vrsta je raz\xc5\xa1irjena po Evraziji in v Severni Afriki, pri \xc4\x8demer sklepajo, da je izvorno obmo\xc4\x8dje raz\xc5\xa1irjenosti Vzhodna Azija, od koder izvirajo tudi lilije in ostali predstavniki rodu. Od tam naj bi se v 16. stoletju raz\xc5\xa1irila v Evropo z uvozom \xc4\x8debulic in do 19. stoletja je bilo obmo\xc4\x8dje raz\xc5\xa1irjenosti dvodelno \xe2\x80\x93 vrsta je bila prisotna v Evropi in Vzhodni Aziji, v vmesnem prostoru pa ne. Zdaj je na ra\xc4\x8dun sposobnosti hitrega raz\xc5\xa1irjanja prisotna v neprekinjenem pasu od Portugalske do Habarovskega kraja na ruskem daljnem vzhodu._NEWLINE_V sodobnem \xc4\x8dasu je vrsto \xc4\x8dlovek, verjetno ob trgovanju s \xc4\x8debulicami in rezanim cvetjem, zanesel v Severno Ameriko, pa tudi na Britansko oto\xc4\x8dje in Skandinavijo, kjer se zdaj ob odsotnosti naravnih sovra\xc5\xbenikov intenzivno \xc5\xa1iri. V Zdru\xc5\xbeenem kraljestvu so jo prvi\xc4\x8d opazili leta 1940 in nekaj let kasneje \xc5\xa1e na vzhodu Kanade. Od tam se je do konca 20. stoletja raz\xc5\xa1irila proti jugu na vzhodni del Zdru\xc5\xbeenih dr\xc5\xbeav Amerike, leta 2011 pa so jo na\xc5\xa1li tudi v okolici Seattla na zahodni obali. Pri tem je vrsto lo\xc4\x8deno opisal Thomas Say v 19. stoletju kot Lema melanocephala po primerkih iz Severne Amerike, tako da je bila vrsta tam o\xc4\x8ditno prisotna \xc5\xbee prej. Njegov opis so ob kasnej\xc5\xa1i reviziji proglasili za sinonim \xc5\xa1krlatne lilijevke._NEWLINE_\xc5\xa0kodo povzro\xc4\x8da predvsem v Severni Ameriki, kjer so odsotni naravni sovra\xc5\xbeniki, ki v izvornem obmo\xc4\x8dju raz\xc5\xa1irjenosti omejujejo njeno \xc5\xa1tevil\xc4\x8dnost. Zaradi hitrega razmno\xc5\xbeevanja se lahko \xc5\xa1krlatne lilijevke v ugodnih pogojih mo\xc4\x8dno namno\xc5\xbeijo in uni\xc4\x8dijo gojene lilije, skrbi pa vzbuja tudi njihova sposobnost prehranjevanja z avtohtonimi divjimi rastlinami, ki bi jih lahko pri\xc5\xa1lek ogrozil. Ob manj\xc5\xa1ih izbruhih pridelovalci ro\xc4\x8dno pobirajo in odstranjujejo hro\xc5\xa1\xc4\x8de, v uporabi pa so tudi insekticidi. Poleg tega so v Zdru\xc5\xbeenih dr\xc5\xbeavah Amerike v teku poskusi z vnosom evropskih parazitoidov za biolo\xc5\xa1ki nadzor.'